b'\n_START_ARTICLE_\nKajra\n_START_SECTION_\nEtimologija\n_START_PARAGRAPH_\nKajrovo ime ima ve\xc4\x8d oblik, tako kot imena njegovih nasprotnikov. Ime Kajra Kan se lahko prevede kot milostni kralj, medtem ko njegova oblika Kara Kan pomeni \xc4\x8drni kralj. Deniz Karakurt, strokovnjak za tur\xc5\xa1ko mitologijo, zato m\xc3\xa9ni, da sta Kara Kan in Kajra Kan dve bo\xc5\xbeanstvi. Razen tega lahko kara v tur\xc5\xa1\xc4\x8dini pomeni ali \xc4\x8drn ali zemlja, zato lahko Kara Kan ne pomeni samo \xc4\x8crni (temni) kralj (vladar), ampak tudi Vladar zemlje.\n_START_SECTION_\nBog stvarnik\n_START_PARAGRAPH_\nV starodavnem tur\xc5\xa1kem verovanju Tangri (Bog) Kara Han ni bil niti mo\xc5\xa1ki niti \xc5\xbeenska in sploh ni bil podoben \xc4\x8dloveku. Bil je sne\xc5\xbeno bela gos, ki je brez prestanka letela nad neskon\xc4\x8dno vodo, ki je simbolizirala \xc4\x8das. Preden se je pojavila Ak Ana (bela mati) in mu zaklicala \xc2\xbbUstvari!\xc2\xab, je bil osamljen, zaskrbljen, nemiren in prestra\xc5\xa1en, potem pa se je pomiril, ker ni bilo nobenega razloga za strah. Postal je najvi\xc5\xa1ji vladar vesolja, ki ga je ustvaril, in vladar treh kraljestev \xe2\x80\x93 zraka, vode in zemlje. Prebival je na sedemnajstem nadstropju neba in odlo\xc4\x8dal o usodi svoje stvaritve. Po stvaritvi vesolja je posadil drevo \xc5\xbeivljenja z devetimi vejami, na katerih je zraslo devet plemen (klanov). Imel je tri sinove: Ulgena, Mergena in Kizagana._NEWLINE_Tuvin\xc5\xa1ka/sojotska legenda pravi: gigantska \xc5\xbeelva, ki je podpirala zemljo, se je premaknila in kozmi\xc4\x8dni ocean je za\xc4\x8del poplavljati zemljo. Starec, ki je uganil, da se bo zgodilo nekaj takega, je zgradil splav. Nanj je vkrcal svojo dru\xc5\xbeino in se re\xc5\xa1il. Ko se je voda umaknila, je splav nasedel na visoki gozdnati gori, kjer je, tako pravijo, ostal do danes. Po poplavi je Kajra Kan ustvaril vse, kar je na svetu. Med drugim je ljudi nau\xc4\x8dil, kako narediti arak (vrsta \xc5\xbeganja).'